Wallu Valpio

Jani Petteri ”Wallu” Valpio (aik. Pispa, s. 7. syyskuuta 1973) on suomalainen muusikko, juontaja, festivaali- ja klubi-promoottori, kulttuurin tuottaja ja poliitikko.

 Elämä 
 Muusikkona ja festivaalit 
Valpio aloitti muusikon uransa The Duplo! -yhtyeen rumpalina. The Duplo!:n jälkeen hän on esiintynyt muun muassa yhtyeissä Arto Muna ja Millennium, Audio Editors, Vesa ja Matti Loiri, J. Vakio ja Shotgun Club. Kari Peitsamo Road Hogsissa hän oli mukana vuodesta 2010 kesään 2011 asti, jolloin hän jätti yhtyeen. 

Valpio toimi vuosia festivaalipromoottorina Rock'n Roll Circus -yrityksessä, johon kuuluivat Rovaniemi Rock Festival, Tornio Festival, Jyväskylä Rockfestivaali, Kokkola Rockfestival ja Riihimäki Rock.

Valpio on myös perustanut vuonna 2004 perustetun Varjo-Emmagaalan, eli Femmagaalan. "Vaikka artisti ei myykään kybällä, voidaan se silti palkita Femmalla." Vuonna 2014 Valpio oli myös perustamassa ensimmäistä Tikkurila-festivaalia.

Valpio on myös rockin ainoan SM-pingiksen mestari, jossa hän voitti loppuottelussa pianisti-taiteilija Kerkko Koskisen Tavastialla.

 Media ja näkyvyys 
Vuonna 1995 Valpio oli perustamassa Helsingin olympiastadionilla järjestettyä Stadin Nuoret Nuorten Puolesta -hyväntekeväisyystapahtumaa.

Valpio aloitti Radio Cityssä juontajana vuonna 1996. Vuonna 1997 hän siirtyi kaapelitelevisio MoonTV:n ensimmäisen musiikkiohjelman Never Trust a Hippien juontajaksi. MoonTV:llä Valpio oli mukana myös ohjelmissa Festarispesiaalit ja Videoraati. 

Vuonna 2000 Valpio sai Musiikki & Mediassa "Vuoden TV-persoona" -palkinnon. Samana vuonna 2000 Valpio oli yksi uuden perustetun paikallisradion, Radio Helsingin juontajista. 

Valpio oli yksi vuosina 2001–2002 MTV3-kanavalla esitetyn Far Out -ohjelman juontajista. Hän juonsi myös Yhden tähden Wallu -radio-ohjelmaa Radio Rockilla syyskuusta 2011 maaliskuuhun 2013. Tammikuussa 2014 Radio Rapu palkkasi Valpion toimittajakseen.

Valpio oli mukana Uuden Musiikin Kilpailussa 2012 yhtenä kilpailun tuomareista. Vuodesta 2018 Valpio on toiminut myös Elävän Musiikin Yhdistys ELMU ry:n varapuheenjohtajana ja hetken myös puheenjohtajana. 

Valpio osallistui vuonna 2018 pöytäjääkiekon suomenmestaruuskilpailuihin. Hän osallistui vuonna 2018 Selviytyjät Suomi -ohjelmaan, joka esitettiin televisiossa 2019 keväällä. Hän sijoittui kisassa kolmanneksi.Selviytyjät Suomi

Vuonna 2022 Valpio oli toistamiseen Selviytyjät Suomi -ohjelmassa, josta hän tippui juuri ennen heimojen yhdistymistä, mutta jäi kuitenkin tuomariston jäseneksi.

Valpio on osallistunut myös Farmi Suomi -ohjelmaan kaksi kertaa, joista vuonna 2024 jäi kisassa kolmanneksi.
 Politiikka 
Eduskuntavaaleissa 2003 hän oli liberaalien ehdokkaana. Kuntavaaleissa 2017 Valpio oli Helsingissä vasemmistoliiton ehdokkaana ja sai 585 ääntä. Hän toimi Helsingin kaupunginvaltuuston varavaltuutettuna ja kulttuuri- ja vapaa-aikalautakunnan varajäsenenä. Myös eduskuntavaaleissa 2019 Valpio oli vasemmistoliiton ehdokkaana Helsingin vaalipiirissä ja sai 874 ääntä, mikä ei riittänyt läpipääsyyn. Vuoden 2021 kuntavaaleissa Valpio sai vasemmistoliiton listalla 226 ääntä eikä uusinut varavaltuutetun paikkaansa. Kaudella 2021–2025 hän toimii Helsingin kaupungin tarkastuslautakunnan varajäsenenä.

 Yksityiselämä 
Valpiolla on vuonna 2004 syntynyt tytär ex-mallin ja juontajan Niina Backmanin kanssa, jonka kanssa hän oli kihloissa. Valpio avioitui syyskuussa 2023 häntä 20 vuotta nuoremman Hanna Paavolaisen kanssa, joka otti käyttöön miehensä sukunimen.

Valpiolla on asunto myös Turkin Avsallarissa, lähellä Alanyaa, jossa hän asuu puolet vuodesta.

Valpiosta ilmestyi lokakuussa 2020 Tammen kustantama ja Mika Lätin kirjoittama elämäkertakirja Wallu Valpio – Minun tieni.

 Lähteet 

 Kirjallisuutta 



 Aiheesta muualla 

 Facebook
 Instagram
 YouTube
 City.fi - Wallu Valpio - Itsensäpaljastaja
 YLE TV1 Elämä pelissä - Wallun taistelu paheita vastaan 

Luokka:Suomalaiset juontajat
Luokka:Suomalaiset radiotoimittajat
Luokka:Vasemmistoliiton poliitikot
Luokka:Vuonna 1973 syntyneet
Luokka:Elävät henkilöt